**Tájékoztató a kutak vízjogi fennmaradási / üzemeltetési, jegyzői engedélyezési eljárásáról**

A 2018. december 21. napjától hatályos jogi szabályozás – a vízgazdálkodásról szóló 1995. évi LVII. törvény, valamint a vízgazdálkodási hatósági jogkör gyakorlásáról szóló 72/1996. (V. 22.) Korm. rendelet – alapján a **vízjogi létesítési engedély nélkül megépített kutakra** (vízilétesítményekre) az építtetőnek vízjogi **fennmaradási/ üzemeltetési engedélyt kell kérni.**

**Az építtető/tulajdonos mentesül a vízgazdálkodási bírság fizetése alól** abban az esetben, ha a **2018. december 21. napját megelőzően engedély nélkül létesített kutakra** legkésőbb **2023. december 31-ig fennmaradási / üzemeltetési engedélyt kér.**

**A települési önkormányzat jegyzőjének engedélye szükséges** az olyan kút létesítéséhez, üzemeltetéséhez, fennmaradásához és megszüntetéséhez, amely a **következő feltételeket együttesen teljesíti**:

*-* a kormányrendelet szerinti **védőterület,** valamint **karszt- vagy rétegvízkészlet igénybevétele,** **érintése nélkül**, és **500 m3/év** vízigénybevételt meg nem haladóan **kizárólag talajvízkészlet** vagy **parti szűrésű vízkészlet** felhasználásával üzemel,

*-* épülettel vagy annak építésére jogosító hatósági határozattal, egyszerű bejelentéssel rendelkező ingatlanon van, és **magánszemélyek részéről a házi ivóvízigény és a háztartási igények kielégítését szolgálja,** és

*-* **nem gazdasági célú vízigény.**

**Minden egyéb vízilétesítmény esetében a Katasztrófavédelmi Igazgatóság dönt az engedélyről.**

**A talajvízkút jegyzői engedélyezésének feltétele**

*-* a kitermelt víz használata során keletkező szennyvíznek a környezetet nem veszélyeztető módon való elhelyezése,

*-* a kormányrendelet szerinti követelmények maradéktalan teljesítése,

*-* a fúrt kút fennmaradásának engedélyezése esetén – az illetékes vízügyi hatóságnak szakértőként történő bevonásával – annak megállapítása, hogy a kút nem veszélyezteti a vízkészletek védelméhez fűződő érdekeket.

Amennyiben a fennmaradási engedélykérelemmel érintett talajvízkút vízgazdálkodási, környezet- vagy természetvédelmi szempontból káros és ez átalakítással sem szüntethető meg, a kérelem elutasítása mellett, az építtetőt a létesítmény megszüntetésére (elbontására) kell kötelezni.

A megszüntetésre irányuló hatósági intézkedés esetén a hatósági előírás teljesítésének igazolásaként be kell mutatni azokat a terveket, vagy egyéb műszaki dokumentumokat, amelyekből a jogellenes és káros állapotnak a megszüntetése megállapítható.

***A* vízjogi fennmaradási / üzemeltetési engedélykérelemhez az alábbi mellékletek benyújtása szükséges:**

- Tulajdonos(ok) hozzájáruló nyilatkozata, amennyiben más a kérelmező személye

- Az ingatlan igénybevételére, használatára vonatkozó szerződés, amennyiben az üzemeltető nem az ingatlantulajdonos

- A közmű üzemeltetőjének hozzájárulása, ha a vízi létesítmény közműveket érint

- A 41/2017. (XII. 29.) BM rendelet 2. számú melléklet II. pontjában részletezett tartalmú kérelem, melyhez **fényképfelvételt** **is csatolni kell** a kútról és környezetéről.

- a vízgazdálkodásról szóló 1995. évi LVII. törvény 31. § (2) bekezdése alapján **az eljárás mentesül az illeték- és díjfizetési kötelezettség alól.**

A kérelem benyújtásának módja:

* elektronikus úton az elokeszites@racalmas.hu email címen, vagy
* személyesen a Rácalmási Polgármesteri Hivatal (2459 Rácalmás, Szigetfő u. 11-13.), Településüzemeltetési Irodájában ügyfélfogadási időben.